Beredskabsstyrelsen Nordjylland i Thisted er en af de fem centre, der lukkes ned. Beredskabsstyrelsen kalder tiltaget "alvorligt", men nødvendigt for at holde smitten ude og sikre et rask beredskab til indsatser i landet.

Selvom nytåret står for døren, kommer de 400 værnepligtige på Beredskabsstyrelsens kaserner ikke hjem lige med det første. Portene er nemlig lukket på beredskabets fem centre i Danmark til og med 4. januar. Det sker for at holde smitten ude og for at sikre, at Danmark har et sundt og rask beredskab, hvis der skulle blive brug for det. - Vi har i dag (onsdag, red.) bedt vores værnepligtige om at komme ind på deres afdelinger for at minimere risikoen for smittespredning og for at være sikker på at kunne opretholde vores støtte til de kommunale brandvæsener og til regionernes covid-19-opgaver, siger Hans Bruhn, vagthavende officer i Beredskabsstyrelsen, til TV 2. Det betyder, at de værnepligtige ikke må forlade kasernens område, medmindre der er en udrykning, eller at de skal assistere regionernes test- og vaccinationsindsats som podere og vaccinatørere. - Vi har set os nødsaget til at lukke portene. Det er en meget ekstraordinær situation. Men de værnepligtige udviser stort samfundssind og ser vores opgaver under pandemien som værende en vigtig indsats. - Det er ikke for sjov, at vi gør det. Men vi har en forpligtigelse overfor beredskabet i Danmark. Derfor tager vi det her alvorlige tiltag, siger Hans Bruhn. De værnepligtiges uddannelse og øvelserne på centrene fortsætter, mens de værnepligtige er på kasernerne. Beredskabsstyrelsen har tidligere i pandemien måtte holde værnepligtige på kasernerne. Det skete omkring nedlukningen i marts 2020. - Smitte, mistanke om smitte og nærkontakt kan påvirke selve beredskabet og vores støtte til regionerne. Det er også derfor, vi er opmærksomme på at minimere smittespredningen ved tiltag som dette, siger Hans Bruhn. - Det er en ordre I Beredskabsstyrelsens afdeling i Næstved på Sjælland har de allerede identificeret tre corona-smittede blandt de indkaldte værnepligtige, som har taget en hurtigtest på kasernen. De er nu isoleret på stedet, mens de venter svar på PCR-test. - Vi håber, at vi kan lave en boble på kasernen, hvor vi kan holde dem fri for at blive syge. Vi er simpelthen bange for at stå uden beredskab, hvis folk over nytår holder eller tager til fester, siger Niels Jørgen Mikkelsen, første vagthavende ved Beredskabsstyrelsen Sjælland. Han fortæller at stemningen indtil videre er god på kasernen i Næstved, og at de værnepligtige har fin forståelse for, hvorfor indkaldelsen og lukningen af portene er nødvendig i denne situation, hvor corona-smitten hærger Danmark. - Det er en ordre, så der er ikke så meget spørgsmål om kan og vil. Selvfølgelig er der nogle, der er skuffede, siger Niels Jørgen Mikkelsen.